અચાનક અભયનું ધ્યાન ગયું કે શોકેસમાં મૂકેલા તેના પાકીટની જગ્યા બદલાઈ છે. તેણે દોડીને પાકીટ ઉઠાવીને જોયું તો તેમાં રાખેલ રૂપિયા વીસ હજાર, બે હજારની દસ નોટો, ગુમ હતી. ક્ષણભર તો અભય હતપ્રભ બની ગયો. રૂમમાં પોતાની હાજરી હોવા છતાં અને માત્ર બે મિનીટ માટે ફોન પર વાત કરતાં ધ્યાનભંગ થવા દરમ્યાન ગુલાબોએ વીસ હજાર સેરવી લીધા હોય એ અભયના માન્યામાં આવતું નહોતું. પણ આ ઘણી મોટી રકમ હતી, પૈસા ગુમ થવાનું બીજું કોઈ કારણ નહોતું અને ગુલાબો હજુ ઘરમાં જ હતી, એટલે અભયનો ગુસ્સો ફાટી નીકળ્યો અને એણે જોશથી બુમ પાડી: ગુલાબોઓઓ… અને રસોડા તરફ દોટ મૂકી.